ডেঙ্গি ইস্যুতে পথে নেমেছে বিরোধীরা। সিপিএম, কংগ্রেস, বিজেপি সবাই রাজ্য সরকারের বিরুদ্ধে তোপ দেগে চলেছে। মৃত্যুর সংখ্যা কমিয়ে দেখানো, অজানা রোগের নামে ডেঙ্গি সমস্যা থেকে দৃষ্টি ঘোরানোর অভিযোগ রাজ্যের বিরুদ্ধে। এরই মধ্যে রাজ্য সরকারের কাছে এ নিয়ে রিপোর্ট চাইল কলকাতা হাইকোর্ট।
রাজ্যের ডেঙ্গি-পরিস্থিতি নিয়ে কলকাতা হাইকোর্টে তিনটি জনস্বার্থ মামলা দায়ের হয়েছে। একটি মামলা করেন আইনজীবী অনিন্দ্যসুন্দর দাস, একটি মামলা করেন জনৈক দেবশ্রী চক্রবর্তী এবং আর একটি বিজেপির লিগাল সেলের তরফে। 
তিনটি মামলাতেই আর্জি জানানো হয়, ডেঙ্গি নিয়ে প্রকৃত তথ্য সামনে আনা হোক। রাজ্য সরকার তথ্য গোপন করছে বলেও অভিযোগ।
এই প্রেক্ষিতে শুক্রবার ভারপ্রাপ্ত প্রধান বিচারপতি জ্যোতির্ময় ভট্টাচার্য এবং বিচারপতি অরিজিৎ বন্দ্যোপাধ্যায়ের ডিভিশন বেঞ্চ নির্দেশ দেয়, রাজ্য সরকারকে এক সপ্তাহের মধ্যে রিপোর্ট দিয়ে প্রকৃত তথ্য জানাতে হবে।
রাজ্যে ডেঙ্গিতে কতজনের মৃত্যু হয়েছে, কতজন আক্রান্ত এবং কী ভাবে তাদের চিকিৎসা হচ্ছে সব তথ্যই আদালতকে জানাতে হবে। আগামী শুক্রবার এই মামলার পরবর্তী শুনানি।